નહીવત સમયમાં વિધિઓ પતી ગઈ હતી. દક્ષિણ ભારતમાં શિસ્તપાલનની વાતો જાણી જરૂર હતી પણ આજે એનો પ્રત્યક્ષ અનુભવ રિયા કરી રહી હતી. છતાં ક્યાંક કંઇક ગરબડ થઇ રહી હોવાનો અહેસાસ સતત થઇ રહ્યો હતો. એનું કારણ હતી જાનકી રેડ્ડીનો તંગ ચહેરો, ફૂલી ગયેલા નસકોરા અને કપાળ પર વારંવાર તણાઈ આવતી રેખાઓ. ભાનુશ્રીની હાલત ખાસ જૂદી નહોતી. જાનકી રેડ્ડી કરતાં વધુ ટેન્શનમાં એ લાગી રહી હતી. સેટ પર હાજર દરેકને મામલો ન સમજાય સ્વાભાવિક વાત હતી પણ વાસુ તો ક્યારનો બધો તાલ પામી ચૂક્યો હતો.